BM ส่งซิกรายได้ปีนี้โต 20% รับรู้แบ็คล็อก 500 ลบ.ลุยจดทะเบียน“ตุ๊กตุ๊กไฟฟ้า”กรมขนส่งทางบก
BM ส่งซิกรายได้ปีนี้โต 20% รับรู้แบ็คล็อก 500 ลบ.ลุยจดทะเบียน “ตุ๊กตุ๊กไฟฟ้า” กรมขนส่งทางบก
26 มี.ค. 2562

นายธานิน สัจจะบริบูรณ์ ประธานเจ้าหน้าที่บริหาร บริษัท บางกอกชีทเม็ททัล จำกัด (มหาชน) หรือ BM เปิดเผยว่า บริษัทตั้งเป้ารายได้ปี 2562 เติบโต 20% จากปี 2561 มีรายได้รวมอยู่ที่ 1,028.19 ล้านบาท ทำสถิติใหม่สูงสุด (นิวไฮ) เนื่องจากเติบโตของทุกธุรกิจ ได้แก่ ธุรกิจรางและท่อร้อยสายไฟฟ้าที่ในปีนี้จะมีเริ่มการก่อสร้างโครงการรถไฟฟ้าสีต่างๆ ส่งผลให้บริษัทและผู้ประกอบการที่เกี่ยวข้องได้รับอานิสงส์ตามไปด้วย ขณะที่ธุรกิจการค้าระหว่างหน่วยงานธุรกิจกับหน่วยธุรกิจ (B2B) บริษัทคาดว่าจะยังสามารถขยายตัวได้ต่อเนื่อง
อีกทั้ง ปัจจุบันมีมูลค่างานในมือ (Backlog) ประมาณ 500-600 ล้านบาท โดยคาดว่าจะทยอยรับรู้รายได้ทั้งหมดภายในปี 2562 และบริษัทยังเดินหน้ารับงานใหม่อย่างต่อเนื่อง เพื่อสนับสนุนผลการดำเนินงานในอนาคต ซึ่งคาดว่าจะเห็นความชัดเจนมากขึ้นเร็วๆ นี้
ขณะที่ความคืบหน้าการผลิตและจำหน่ายรถตุ๊กตุ๊กไฟฟ้า โดยในช่วงที่ผ่านมาบริษัทได้มีการไปเปิดตัวรถตุ๊กตุ๊กไฟฟ้าที่จังหวัดเชียงใหม่ โดยมีกระแสตอบรับที่ดีมาก และในขณะนี้บริษัทอยู่ระหว่างเข้าจดทะเบียนรถต้นแบบกับกรมการขนส่งทางบก ซึ่งคาดว่าจะแล้วเสร็จภายในครึ่งแรกของปี 2562
นอกจากนี้บริษัทคาดว่าในส่วนของธุรกิจเครื่องจักรกลการเกษตร โดยจะได้รับผลประโยชน์โดยตรงหากภาครัฐมีการสนับสนุนสินเชื่อ เพื่อการซื้อเครื่องจักรกลทางการเกษตร ทำให้จะมีคำสั่งซื้อเครื่องจักรกลทางการเกษตรมากขึ้น ซึ่งจะส่งผลดีต่อยอดขายของบริษัทที่จะเพิ่มขึ้นอย่างมีนัยสำคัญ
“ภายในปี 2562 เราได้ตั้งงบลงทุนเฉพาะ BM ซึ่งยังไม่รวมบริษัทร่วมทุนอยู่ที่ไม่เกิน 50 ล้านบาท เพื่อลงทุนซื้อ และปรับปรุงเครื่องจักร รวมทั้งปรับปรุงไลน์การผลิต เพื่อส่งเสริมความสามารถในการผลิตให้มีประสิทธิภาพการสูงขึ้น และสนับสนุนผลการดำเนินงานในอนาคตให้เป็นไปตามเป้าหมายที่ตั้งไว้” นายธานิน กล่าว